“Grondeienaars” vat glo 15 huise in Distrik SesDie Wes-Kaapse hooggeregshof het ŉ tussentydse hofbevel uitgereik teen onwettige huisbesetters in Distrik Ses in Kaapstad. “Die groep, wat beweer hulle is die oorspronklike grondeisers van Distrik Ses, het Saterdag onwettig hulself in 15 huise in gedwing en daar begin bly,” het Vuyani Nkasayi, woordvoerder van die departement van landelike ontwikkeling en grondhervorming, Dinsdag in ŉ verklaring gesê. “Die departement het met die groep mense probeer onderhandel, maar hulle het geweier om die huise te verlaat, waarna die departement hom tot die hof gewend het om ŉ dringende uitsettingsbevel te verkry.” Die bevel is Maandag toegestaan. Die onwettige besetters het Dinsdagoggend tot 10:00 tyd gehad om hulself te ontruim. Die saak sal weer Donderdag in die hof aangehoor word, waartydens die groep hulle saak sal aanbied.